ଜଙ୍ଗଲ ଜାତ ଦ୍ରବ୍ୟରେ ଜୀବନ ବଞ୍ଚିଛି\nଘସିପୁରା, ୨୨।୧୨(ଡି.ଏନ୍.ଏ.)-ବଣ ଜଙ୍ଗଲ ପାହାଡ଼ ଘେରା ଅପନ୍ତରା ଆଦିବାସୀ ମୂଲକ ହେଉଛି\nଜଙ୍ଗଲ ଜାତ ଦ୍ରବ୍ୟରେ ଜୀବନ ବଞ୍ଚିଛି\t December 22nd, 00:00 AM December 22nd, 00:00 AM\nଘସିପୁରା, ୨୨।୧୨(ଡି.ଏନ୍.ଏ.)-ବଣ ଜଙ୍ଗଲ ପାହାଡ଼ ଘେରା ଅପନ୍ତରା ଆଦିବାସୀ ମୂଲକ ହେଉଛି ମଣ୍ଡପଡ଼ା। ଆନନ୍ଦପୁର ବ୍ଲକର ନୂତନ ପଞ୍ଚାୟତ ଭାବେ ପରିଗଣିତ ବୁଢିକୁଦର ଶେଷ ସୀମାରେ ଅବସ୍ଥିତ ଏହି ଗାଁ। ଏଠାକାର ସମସ୍ତ ଆଦିବାସୀ ସମ୍ପ୍ରଦାୟର ଲୋକ ଜଙ୍ଗଲ ଜାତ ଦ୍ରବ୍ୟ ଉପରେ ନିର୍ଭର। ନା ସେମାନଙ୍କ ପାଖରେ ସହର ବଜାରର ଆଧୁନିକତାର ଛାପ ରହିଛି ନା କିଛି ସୁବିଧା ସେମାନେ ହାସଲ କରିବାରେ ସମର୍ଥ ହେଉଛନ୍ତି। ସ୍ବାସ୍ଥ୍ୟ ସେବାଠାରୁ ଆରମ୍ଭ କରି ସାମନ୍ୟ ତମ ମୌଳିକ ସୁବିଧା ଯେପରି ସେମାନଙ୍କ ପାଇଁ ସାତସପନ ହୋଇଛି। ଏହିପରି ଅତି ଦୟନୀୟ ଭାବେ ଗୁଜୁରାଣ ମେଣ୍ଟାଇଆସୁଛନ୍ତି ଅସହାୟ ମହିଳା ଶ୍ରୀମତୀ ଗାଗରାଇ। ୬ ମାସ ତଳୁ ନିଜ ସ୍ବାମୀକୁ ହରାଇ ନିଜର ୫ ନାବାଳକ ଛୁଆକୁ ଧରି ଅତି ଅସହାୟ ଭାବେ ଦରମେଲା ଘରେ ପରିବାର ଚଳାଇ ଆସୁଛନ୍ତି। ବଣପାହାଡ଼ରୁ କାଠ ଜାଳ, ଶାଳପତ୍ର ଆଦି ବନ୍ୟଜାତ ସାମଗ୍ରୀ ସଂଗ୍ରହ କରି ପେଟ ପୋଷିବାକୁ ଅଣ୍ଟା ଭିଡିଥିବା ଗାଗରାଇ ଅତି ଦୟନୀୟ ଅବସ୍ଥାରେ ଜୀବନ ବିତାଉଛନ୍ତି। ବାପ ଛେଉଣ୍ଡ ୫ ଛୁଆଙ୍କ ପାଟିରେ ଆହାର ଦେବା ପାଇଁ ଗାଗରାଇଙ୍କୁ ବହୁ କଷ୍ଟ କରିବାକୁ ପଡୁଛି। ସରକାରୀ ରାଶନ୍ ଚାଉଳ ଗଣ୍ଡିକ ବ୍ୟତୀତ ଜଙ୍ଗଲ ଜମି ଘରଡିହ ଖଣ୍ଡିକ ତାଙ୍କର ଶେଷ ସମ୍ବଳ। ସେହି ଘର ଖଣ୍ଡିକ ଖୋଲାମେଲା ଅବସ୍ଥାରେ ରହିଛି। ସେହି ଭଙ୍ଗା ଘରେ ଧୁଧୁ ଶୀତରେ ବହୁତ କଷ୍ଟରେ ସେ ଏହି ୫ ଛୁଆପିଲାଙ୍କୁ ନେଇ ସଂସାର ଚଲାଇବାକୁ ବାଧ୍ୟ ହେଉଛନ୍ତି। ସେ ବଞ୍ଚିବା ପାଇଁ ସଂଘର୍ଶ କରୁଛନ୍ତି। ସରକାରଙ୍କ ପକ୍ଷରୁ ତାକୁ ଘର ଖଣ୍ଡିଏ ବି ମିଳିପାରିନି। ଅନ୍ୟପଟେ ୬ ମାସର ସାନ ଦୁଇ ପିଲା ଅପପୁଷ୍ଟିର ଶିକାର ହୋଇଥିବାବେଳେ ସମନ୍ବୀତ ଶିଶୁ ବିକାଶ ପ୍ରକଳ୍ପ ଆନନ୍ଦପୁର ପକ୍ଷରୁ ସେମାନଙ୍କୁ ଗତ ମାସ ଏନଆରସି( ନ୍ୟୁଟ୍ରିସନ୍ ରିହାବିଲିଟେସନ୍ ସେଣ୍ଟର)କୁ ରେଫର କରାଯାଇଥିଲା। ସେଠାରେ ପିଲା ୨ ଜଣ ୧୫ ଦିନ ଧରି ଚିକିତ୍ସିତ ହେବା ପରେ ନିଜ ଗାଁକୁ ଫେରିଆସିଥିଲେ। ସଦାବେଳେ ମାଙ୍କ ପଛେପଛେ ବୁଲୁଥିବା ଅନ୍ୟତିନି ଛୁଆ ଚାନ୍ଦୁ (୬), ମିଞ୍ଜ(୪), ମିଞ୍ଜାରୀ(୩) ଏବେ କୁକୁଡା ଖଣ୍ଡି ପୋକ ଦ୍ୱାରା ଆକ୍ରାନ୍ତ ହୋଇ ଅତି ଦୟନୀୟ ଅବସ୍ଥାରେ ରହିଛନ୍ତି। ଅଦ୍ୟାବଧି ଏହି ପିଲାମାନଙ୍କର ଚିକିତ୍ସା ସୁବିଧା ଯୋଗାଇଦେବା ପାଇଁ କୌଣସି ବ୍ୟବସ୍ଥା ଗ୍ରହଣ କରାଯାଇପାରି ନାହିଁ। ଫଳରେ ଏହି ପରିବାରର ପିଲାମାନେ ଘା ଘାଉଡ଼ରେ ରହିଛନ୍ତି। ସରକାରୀ ଆବାସ ଯୋଜନାରେ ଘର ଏବଂ ବିଧବା ଭତ୍ତାର ବ୍ୟବସ୍ଥା ଯୋଗାଇ ଦିଆଯିବା ସହିତ ଏହି ପରିବାରବର୍ଗର ନାବାଳିକ ପିଲାମାନଙ୍କର ଥଇଥାନର ବ୍ୟବସ୍ଥା ଗ୍ରହଣ କରାଯାଇପାରିଲେ ସେମାନଙ୍କର କିଛିଟା ଦୁଃଖ ଲାଘବ ହୋଇପାରନ୍ତା ବୋଲି ସାଧାରଣରେ ଦାବି ହୋଇଛି। ଏ ନେଇ ଘଟଣା ସମ୍ପର୍କରେ ଆନନ୍ଦପୁର ସିଡିପି ଆଲାଦି ମାରଣ୍ଡିଙ୍କୁ ପାଚାରିବାରୁ ସେଠାରେ ଥିବା ମିନି ଅଙ୍ଗନଓ୍ବାଡି କେନ୍ଦ୍ରରେ ପିଲାମାନଙ୍କୁ ଓଜନ କରିବା ସମୟରେ ସେମାନଙ୍କର ସ୍ବାସ୍ଥ୍ୟବସ୍ଥା ସମ୍ପର୍କରେ ସୂଚନା ମିଳିଥିଲା। ଉଭୟ ଜାଆଁଳା ଶିଶୁ ହୋଇଥିବାରୁ ଗତ ନଭେମ୍ବରରେ ସେମାନଙ୍କ ମାଆର ପରମର୍ଶ କ୍ରମେ ଉଭୟଙ୍କୁ କେନ୍ଦୁଝର ଚିକିତ୍ସା ପାଇଁ ପଠାଯାଇଥିଲା। ସେମାନଙ୍କର ସ୍ବାସ୍ଥ୍ୟବସ୍ଥାରେ କିଛିଟା ଉନ୍ନତି ପରିଲକ୍ଷିତ ହେବା ପରେ ସେମାନଙ୍କୁ ତାଙ୍କ ଘରେ ଛାଡି ଦିଆଯାଇଥିଲା। ଅନ୍ୟ ତିନି ଶିଶୁ ଯେଉଁ ମାଙ୍କଡଖଣ୍ଡି ପୋକ କାମୁଡାରେ ଆକ୍ରାନ୍ତ ହୋଇଛନ୍ତି ସେ ସମ୍ପର୍କରେ ଆମେ କିଛି ସୂଚନା ପାଇନାହିଁ। ତୁରନ୍ତ ଘଟଣା ସମ୍ପର୍କରେ ଅନୁଧ୍ୟାନ କରାଯାଇ ଆବଶ୍ୟକ ପଦକ୍ଷେପ ଗ୍ରହଣ କରାଯିବ ବୋଲି ମାରାଣ୍ଡି ପ୍ରକାଶ କରିଥିଲେ।
